Egentlig kom det ikke som en overraskelse for Vendsyssel FF’s teammanager, Mathias Nyholm Kragh, da han tjekkede sin konto her til morgen. Lønnen fra klubben var ikke gået ind. -	Jeg tror ikke, det undrer nogen af os, at der ikke er kommet løn. Jeg havde efterhånden forventet det, men det er stadig træls, siger han. Ifølge TV2 Nords oplysninger har de schweiziske ejere af 1. divisionsklubben tømt klubkassen for 4,5 millioner kroner. Det er den schweiziske ejer, Ahmet Schaefer, der efter sigende skulle have overført pengene til sig selv. Pengene skulle være gået til at betale regninger til en række kreditorer, og derudover skulle de også været gået til spillernes løn. Men klubben har intet hørt fra ejerne i længere tid, og alle forsøg på at komme i kontakt med ejerne har indtil videre været forgæves. -	Hvis de ville os noget, så havde de nok taget kontakt det sidste lange stykke tid, så jeg var ikke overrasket over den manglende løn. Vi har desværre prøvet det før, og det var den helt samme situation, så vi kunne godt regne ud, at det ville ske, siger Mathias Nyholm Kragh fra Vendsyssel FF. Han henviser til, at klubbens spillere heller ikke fik udbetalt løn tilbage i slutningen af april . Dengang sendte klubbens ejer, Ahmet Schaefer, et brev til spillerne og undskyldte for den manglende lønudbetaling. Lønnen blev udbetalt efter nogle dage. Besøg af Spillerforeningen Onsdag klokken ni kommer Spillerforeningen til Vrå for at tale med spillerne i Vendsyssel FF om den manglende løn og deres muligheder fremadrettet. Spillerne har blandt andet mulighed for at få ophævet deres kontrakt, hvis lønnen ikke er tikket ind inden for 72 timer. -	Det har konsekvenser for os alle sammen personligt. Vi skal betale husleje og bil og så videre, men det er klart, det har også konsekvenser for klubben, for hvis spillerne får ophævet kontrakten, så står klubben i en svær situation, siger Mathias Nyholm Kragh. I alt drejer det sig om 24 spillere, der ikke har fået løn. Nu håber Mathias Nyholm Kragh, at der kan komme hjælp fra lokalområdet, så klubben igen kan komme på ret køl, og spillerne kan få udbetalt deres løn. -	Hele situationen er jo absurd på mange måder, men jeg håber, at der snart kommer en løsning på det. Jeg håber, der er lokale mennesker, der har lyst til at rette op det, så vi kan beholde vores job, siger han. TV2 Nord har onsdag været i kontakt med Core Sports Capital, som ejer Vendsyssel FF. De fortæller, at der i øjeblikket er gang i nogle forhandlinger, og at de derfor ikke ønsker at udtale sig om situationen. Se indslag om situationen i Vendsyssel FF:

Referat:
Det har været nogle turbulente dage for spillerne i fodboldklubben Vendsyssel FF. Onsdag skulle lønnen være tikket ind på spillernes konto, men den er udeblevet.